Si leṣnaf-agi atraren n yifyar i d-ibanen di lebni n usefru aqbayli atrar, ad naf ayen i wumi semman yinagmayen , afir bu reba tseddarin (vers quaternaire ). ṣṣenf-agi n yifyar ulac tamtilt-is di tgemmi tasefrant taqdimt, snulfan-t-id kra n yimedyazen n tallit-agi tamirant, yecban Lewnis Ayt Mengellat d Lwenas Maɛtub. Takatit n ṣṣenf-agi n wafir bu reba tseddarin, tbeggen-d daɣen udem-Nniḍen n tetrarit di lebni n usefru aqbayli, imi takatit-ines urjin telli di leṣnaf-nni n yifyar iɣef ireṣṣa lebni n usefru amensay. Takatit-agi n wafir bu reba n tseddarin tbeggen-d anerni n tunṭiqin di lmizan n usefru aqbayli atrar. Aferdis wis sin ideg d-ttbanent limarat n tetrarit d tameɣrut.